**John Joseph "Jack" Nicholson** (s. 22. huhtikuuta 1937 Neptune City, New Jersey) on uransa jo lopettanut yhdysvaltalainen Oscar-palkittu elokuvanäyttelijä. Hänet tunnetaan parhaiten neuroottisten ja usein aggressiivisten henkilöhahmojen tulkitsijana useimmiten antisankarin tai häviäjän roolissa. Nicholsonista tuli ajan myötä myös kuuluisa metodinäyttelemisen harjoittaja. Hän on tehnyt tunnetuimmat roolisuorituksensa muun muassa elokuvissa *Easy Rider – matkalla* (1969), *Chinatown* (1974), *Yksi lensi yli käenpesän* (1975), *The Shining – Hohto* (1980), *Batman* (1989) ja *Elämä on ihanaa* (1997). Nicholson teki tähän asti viimeisen roolinsa elokuvassa *How Do You Know* (2010).

Nuoruus
-------

Jack Nicholson syntyi New Jerseyssä 1937. Hänen biologinen äitinsä oli newjerseyläinen tanssija ja showtyttö June Frances Nicholson, joka oli Jackin syntyessä vain 17-vuotias ja epävarma lapsen isän henkilöllisyydestä. Välttääkseen Jackia saamasta aviottoman lapsen leimaa, Junen omat vanhemmat suostuivat kasvattamaan tyttärenpoikansa omanaan. Jackille kerrottiin, että hänen isoäitinsä Ethel May Nicholson oli hänen oikea äitinsä. Hänelle selvisi vasta 1975, että siskona esiintynyt June Nicholson oli todellisuudessa hänen äitinsä. June sekä isoäiti Ethel olivat tuolloin jo kuolleet. Jack Nicholsonin isästä ei ole varmuutta, mutta todennäköisesti se oli joko June Nicholsonin aviomies Donald Furcillo tai manageri Eddie King.

Ura
---

### Alku ja nousu tähteyteen

Nicholson elokuvassa *Pieni kauhukauppa*.
Nicholson kasvoi Neptune Cityssä, New Jerseyssä ja muutti ennen lukion alkamista perheineen Spring Lakeen. High schoolin jälkeen Nicholson muutti Los Angelesiin. Hän sai työpaikan Hanna-Barberan toimistosta MGM:n sarjakuvastudiolla. Hänelle tarjottiin vakiopaikkaa sarjakuvantekijänä, mutta kiinnostus näyttelemiseen sai Nicholsonin kieltäytymään kunniasta. Hän alkoi ensimmäisen kerran näytellä Players Ring Theater -nimisessä ryhmässä. Nicholson sai pian ensimmäisen elokuvaroolinsa Roger Cormanin elokuvasta *The Cry Baby Killer* (1958). Hän esiintyi muissakin Cormanin elokuvissa, joista merkittävin oli vuoden 1960 *Pieni kauhukauppa*. Nicholson alkoi olla jo tunnettu nimi b-elokuvissa, ja hän oli myös näyttämöharjoittelijana ja esiintyi pienissä rooleissa saippuasarjoissa.

Nicholson laajensi nopeasti elokuvauraansa käsikirjoittamiseen ja ohjaamiseen. Hänen ensimmäinen käsikirjoituksensa oli vuoden 1963 *Thunder Island*. Ohjaaja Monte Hellman teki Nicholsonin kanssa neljä elokuvaa 1960-luvun puolivälissä, ja niistä lännenelokuvan *He ratsastivat läpi luotisateen* Nicholson oli sekä käsikirjoittamassa että tuottamassa. Seuraavaksi hän käsikirjoitti Cormanin psykedeelisen *Tripin* ja juonettoman musiikkiteollisuussatiirin *Head*, jossa esiintyi The Monkees. Tähdeksi Nicholsonin nosti sivuosarooli klassikkoelokuvassa *Easy Rider – matkalla* (1969). Alkoholisoituneen lakimiehen rooli toi hänelle myös Oscar-ehdokkuden parhaasta miessivuosasta.

### 1970- ja 1980-lukujen huippuvuodet

Nicholson (1976)
Nicholsonin asema Hollywoodin tähtinäyttelijänä vakiintui lopullisesti Bob Rafelsonin elokuvalla *Rajut kuviot* (1970), josta hän oli ehdokkaana parhaan miespääosan Oscar-palkintoon. 1970-luku oli muutenkin Nicholsonin uran huippuhetki, sillä hän esiintyi vuosikymmenen aikana useissa klassikkoelokuvissa.

Vuonna 1971 ilmestynyt *Sähinää, se sanoi* oli Nicholsonin ensimmäinen ohjaustyö. Elokuva ei saanut kovin hyvää vastaanottoa kriitikoilta, ja Nicholson palasi seuraavana vuonna näyttelijäksi elokuvassa *Vain unelmilla on siivet*. *Saattokeikasta* (1973) Nicholson oli jälleen Oscar-ehdokkaana ja hänet palkittiin Cannesin elokuvajuhlien parhaan miesnäyttelijän palkinnolla. Hän sai jälleen Oscar-ehdokkuuden Roman Polańskin neo-noirista *Chinatown* (1974), jossa hän esitti etsivä Jack Gittesiä. Seuraavana vuonna Nicholson esiintyi Michelangelo Antonionin elokuvassa *Ammatti: reportteri*, musikaalissa *Tommy*, komediassa *Akka jota ei saatu hengiltä* ja Miloš Formanin elokuvassa *Yksi lensi yli käenpesän*, josta Nicholson sai lopulta parhaan miespääosan Oscar-palkinnon. Hän esitti siinä Randall Patrick McMurphyä, rauhatonta mielisairaalaan lähetettyä vankia.

Nicholson esiintyi 1977 idolinsa Marlon Brandon kanssa elokuvassa *Missouri*. Se ei kuitenkaan menestynyt, kuten ei myöskään Nicholsonin seuraava ohjaustyö *Mitäs täällä roikut Henry Moon?*. Stephen Kingin romaaniin perustunut Stanley Kubrick -elokuva *The Shining – Hohto* oli jälleen Nicholsonin tunnetumpia rooleja. Siinä hän esittää kirjailija Jack Torrancea, joka syrjäisen hotellin huoltajana ajautuu väkivaltaan syrjätymisen ja turhautumisen kautta.

*Hohdon* jälkeen Nicholsonin seuraavia elokuvia olivat *Postimies soittaa aina kahdesti*, *Punaiset*, josta hän oli Oscar-ehdokkaana, *Raja* ja *Hellyyden ehdoilla*, jossa hän esittää entistä astronauttia, joka itsepintaisesti yrittää leskinaapuriaan (Shirley MacLaine). Nicholson palkittiin parhaan miessivuosan Oscarilla elokuvasta. Hän oli jälleen ehdolla miespääosaan Oscariin mustasta komediasta *Prizzin kunnia*. *Sydän karrella* ei pärjännyt niin hyvin, mutta *Karhiaisesta* hän oli jälleen Oscar-ehdokkaana. Vuosikymmenen lopulla Nicholson esiintyi Jokerina Tim Burtonin *Batmanissa*.

### 1990-luvulta eteenpäin

Jack Nicholson vuonna 2002.
Nicholson ohjasi 1990 kauan odotetun ja monesti siirretyn *Chinatownin* jatko-osan *Chinatown II*, jossa myös näytteli pääosaa. Sitä seurasi 1992 kolme elokuvaa, huonot arviot saanut *Koirat karvoissaan*, Jimmy Hoffan henkilökuva *Hoffa* ja *Kunnian miehiä*. Viimeksi mainitussa hän esitti sotilastukikohdan murhaa salailevaa upseeria ja sai siitä uransa kymmenennen Oscar-ehdokkuuden.

Nicholsonille myönnettiin Yhdysvaltain elokuvainstituutin elämäntyöpalkinto vuonna 1994. Roolit elokuvissa *Wolf* ja *Emily on poissa* seurasivat 1994 ja 1995. Nicholson palasi 1997 *Iltatähdessä* elokuvan *Hellyyden ehdoilla* rooliin. Samana vuonna ilmestyi Tim Burtonin ohjaama tieteisparodia *Mars hyökkää!*, jossa Nicholson esitti Yhdysvaltain presidenttiä. James L. Brooksin ohjaamassa romanttisessa komediassa *Elämä on ihanaa* Nicholson esitti pakko-oireista ja homofobista kirjailijaa, joka ihastuu Helen Huntin esittämään yksinhuoltajatarjoilijaan. Hänet palkittiin siitä uransa kolmannella Oscar-palkinnolla, ja hän nousi palkinnon myötä eniten Oscareita saaneeksi miesnäyttelijäksi. Samalla hän ohitti myös Laurence Olivierin eniten ehdokkuuksia saaneena miesnäyttelijänä.

Brooksin elokuvan jälkeen Nicholson piti neljän vuoden tauon ja palasi elokuvarooleihin Sean Pennin elokuvassa *The Pledge – kunniasanalla*. Vaikka Nicholsonin roolisuoritusta pidettiinkin vaikuttavana, uransa 12 Oscar-ehdokkuutensa hän sai vasta seuraavana vuonna elokuvasta *About Schmidt*. Seuraavaksi hän esiintyi Adam Sandlerin kanssa komediassa *Anger Management* ja Diane Keatonin vastaparina romanttisessa elokuvassa *Jotain annettavaa*. Sen jälkeen Nicholson piti kolmen vuoden tauon ja esiintyi 2006 rikollispomona Martin Scorsesen *The Departedissa*. Seuraavana vuonna hän esitti kuolevaa syöpäpotilasta komediassa *Nyt tai ei koskaan*, ja 2010 hän näytteli elokuvassa *How Do You Know*.

Nicholson kertoi vuonna 2013, ettei hänellä ole enää samanlaista intoa tehdä näyttelijän töitä kuin aiemmin. Lisäksi naisten suurena hurmurina tunnettu Nicholson tuntee jo itsensä vanhaksi ja kyvyttömäksi enää iskeä naisia.

Yksityiselämä
-------------

Nicholson tunnetaan elokuviensa lisäksi useista suhteistaan, ja hänet on yhdistetty useisiin näyttelijöihin ja malleihin, kuten Susan Anspachiin, Lara Flynn Boyleen, Rachel Wardiin ja Candice Bergeniin. Nicholsonilla onkin viisi lasta neljän eri naisen kanssa. Nicholsonin ensimmäinen lapsi Jennifer Nicholson syntyi 1964 Nicholsonin ja hänen ainoan aviovaimonsa Sandra Knightin liitosta. Poika Caleb Goddard Anspach syntyi 1970 suhteesta Anspachiin ja tyttö Honey Duffy (o.s. Hollman) 1981 suhteesta malli Winnie Hollmaniin. Nicholsonin pitkäaikaisin suhde on näyttelijä Anjelica Hustoniin, jonka kanssa hän asui 1973–1983. Vaikka pari asuikin erillään vuodesta 1983, suhde jatkui vuoteen 1989, jolloin Huston sai tietää, että näyttelijä Rebecca Broussard odotti Nicholsonille lasta. Broussardin kanssa hän sai kaksi lasta, Lorrainen (s. 1990) ja Raymondin (s. 1992). Näyttelijän omaisuuden arvo on noin 400 miljoonaa dollaria. Nicholson keräilee myös taidetta. Hänen kokoelmansa arvoksi on veikkailtu yli 100:aa miljoonaa euroa. Näyttelijän kotoa löytyy muun muassa Pablo Picasson, Henri Matissen, Tamara de Lempickan sekä Andy Warholin taidetta.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1958 | *The Cry Baby Killer* | *The Cry Baby Killer* | Jimmy Wallace |
| 1960 | *Liian nuori rakastamaan* | *Too Soon to Love* | Buddy |
| *The Wild Ride* | *The Wild Ride* | Johnny Varron |
| *Pieni kauhukauppa* | *The Little Shop of Horrors* | Wilbur Force |
| *Nuorten kapinaa* | *Studs Lonigan* | Weary Reilly |
| 1962 | *The Broken Land* | *The Broken Land* | Will Brocious |
| 1963 | *Korppi* | *The Raven* | Rexford Bedlo |
| *Terrorin vallassa* | *The Terror* | luutnantti Andre Duvalier |
| 1964 | *Kapteeni yli laidan* | *Ensign Pulver* | Dolan |
| *Flight to Fury* | *Flight to Fury* | Jay Wickham |
| *Back Door to Hell* | *Back Door to Hell* | Burnett |
| 1965 | *He ratsastivat läpi luotisateen* | *Ride in the Whirlwind* | Wes |
| 1966 | *Hän ampui ensin* | *The Shooting* | Billy Spear |
| 1967 | *Tulikuumat pakoputket* | *Hells Angels on Wheels* | "Poet" |
| *Chicagon verilöyly* | *The St. Valentine’s Day Massacre* | palkkamurhaaja Gino |
| 1968 | *Kuumaa 60-lukua* | *Psych-Out* | Stoney |
| *Head* | *Head* | oma itsensä elokuvaohjaajana (cameo-rooli) |
| 1969 | *Easy Rider – matkalla* | *Easy Rider* | George Hanson |
| 1970 | *Hell’s Angels – raju jengi* | *The Rebel Rousers* | Bunny |
| *Kerran kirkkaana päivänä* | *On a Clear Day You Can See Forever* | Tad Pringle |
| *Rajut kuviot* | *Five Easy Pieces* | Robert Eroica Dupea |
| 1971 | *Miehuusvuodet* | *Carnal Knowledge* | Jonathan Fuerst |
| *A Safe Place* | *A Safe Place* | Mitch |
| 1972 | *Vain unelmilla on siivet* | *The King of Marvin Gardens* | David Staebler |
| 1973 | *Saattokeikka* | *The Last Detail* | Billy L. "Badass" Buddusky |
| 1974 | *Chinatown* | *Chinatown* | J. J. "Jake" Gittes |
| 1975 | *Ammatti: reportteri* | *Professione: reporter* | David Locke |
| *Tommy* | *Tommy* | erikoislääkäri |
| *Akka jota ei saatu hengiltä* | *The Fortune* | Oscar Sullivan / Oscar Dix |
| *Yksi lensi yli käenpesän* | *One Flew Over the Cuckoo’s Nest* | Randle Patrick "Mac" McMurphy |
| 1976 | *Missouri* | *The Missouri Breaks* | Tom Logan |
| *Viimeinen valtias* | *The Last Tycoon* | Brimmer |
| 1978 | *Mitäs täällä roikut Henry Moon?* | *Goin’ South* | Henry Lloyd Moon |
| 1980 | *The Shining – Hohto* | *The Shining* | Jack Torrance |
| 1981 | *Postimies soittaa aina kahdesti* | *The Postman Always Rings Twice* | Frank Chambers |
| *Ragtime – toivon ja vihan aika* | *Ragtime* | merirosvo rannalla |
| *Punaiset* | *Reds* | Eugene O’Neill |
| 1982 | *Raja* | *The Border* | Charlie Smith |
| 1983 | *Hellyyden ehdoilla* | *Terms of Endearment* | Garrett Breedlove |
| 1985 | *Prizzin kunnia* | *Prizzi’s Honor* | Charley Partanna |
| 1986 | *Sydän karrella* | *Heartburn* | Mark Louis Forman |
| 1987 | *Noidat* | *The Witches of Eastwick* | Daryl Van Horne |
| *Broadcast News – suora lähetys* | *Broadcast News* | Bill Rorish |
| *Karhiainen* | *Ironweed* | Francis Phelan |
| 1989 | *Batman* | *Batman* | Jack Napier / Jokeri |
| 1990 | *Chinatown II* | *The Two Jakes* | J. J. "Jake" Gittes |
| 1992 | *Koirat karvoissaan* | *Man Trouble* | Eugene Earl Axline / Harry Bliss |
| *Kunnian miehiä* | *A Few Good Men* | eversti Nathan R. Jessep |
| *Hoffa* | *Hoffa* | James R. "Jimmy" Hoffa |
| 1994 | *Wolf* | *Wolf* | Will Randall |
| 1995 | *Emily on poissa* | *The Crossing Guard* | Freddy Gale |
| 1996 | *Verta ja viiniä* | *Blood and Wine* | Alex Gates |
| *Iltatähti* | *The Evening Star* | Garrett Breedlove |
| *Mars hyökkää!* | *Mars Attacks!* | presidentti James Dale / Art Land |
| 1997 | *Elämä on ihanaa* | *As Good as It Gets* | Melvin Udall |
| 2001 | *Kunniasanalla* | *The Pledge* | Jerry Black |
| 2002 | *About Schmidt* | *About Schmidt* | Warren R. Schmidt |
| 2003 | *Anger Management* | *Anger Management* | tohtori Buddy Rydell |
| *Jotain annettavaa* | *Something’s Gotta Give* | Harry Sanborn |
| 2006 | *The Departed* | *The Departed* | Francis "Frank" Costello |
| 2007 | *Nyt tai ei koskaan* | *The Bucket List* | Edward Cole |
| 2010 | *How Do You Know* | *How Do You Know* | Charles Madison |
| *I'm Still Here* | *I'm Still Here* | omana itsenään |
|
| Televisioelokuvat |
| Vuosi | Suomenkielinen nimi | Alkuperäinen nimi | Rooli |
| 1962 | *Little Amy* | *Little Amy* | valmentaja |
| 1986 | *Elephant’s Child* | *Elephant’s Child* | kertoja (ääni) |
|

| Televisio |
| --- |
| Vuosi | Suomenkielinen nimi | Alkuperäinen nimi | Jakson nimi / jaksojen määrä | Rooli |
| 1956 | *Matinee Theatre* | *Matinee Theatre* | "Are You Listening?" | mies |
| 1960 | *Mr. Lucky* | *Mr. Lucky* | "Operation Fortuna" | Martin |
| *The Barbara Stanwyck Show* | *The Barbara Stanwyck Show* | "The Mink Coat" | Bud |
| 1961 | *Tales of Wells Fargo* | *Tales of Wells Fargo* | "That Washburn Girl" | Tom Washburn |
| *Sea Hunt* | *Sea Hunt* | "Round Up" | John Stark |
| *Bronco* | *Bronco* | "The Equalizer" | Bob Doolin |
| 1962 | *Hawaiian Eye* | *Hawaiian Eye* | "Total Eclipse" | Tony Morgan |
| 1966 | *Tohtori Kildare* | *Dr. Kildare* | 4 jaksoa | Jaime Angel |
| *Voyage to the Bottom of the Sea* | *Voyage to the Bottom of the Sea* | "The Lost Bomb" | työryhmäläinen |
| *The Andy Griffith Show* | *The Andy Griffith Show* | "Opie Finds a Baby" | herra Garland |
| 1967 | "Aunt Bee, the Juror" | Marvin Jenkins |
| *The Guns of Will Sonnett* | *The Guns of Will Sonnett* | "A Son for a Son" | Tom Murdock |
| 1997 | *Saturday Night Live* | *Saturday Night Live* | "Helen Hunt/Hanson" | oma itsensä |
| 2007 | "Jon Bon Jovi/Foo Fighters" |
| 2008 | *American Idol* | *American Idol* | "Idol Gives Back" |
|

### Ohjaajana, tuottajana ja käsikirjoittajana

| Elokuvat |
| --- |
| Vuosi | Suomenkielinen nimi | Alkuperäinen nimi | Ohjaajana | Tuottajana | Käsikirjoittajana |
| 1963 | *Terrorin vallassa* | *The Terror* |  |  |  |
| *Thunder Island* | *Thunder Island* |  |  |  |
| 1964 | *Flight to Fury* | *Flight to Fury* |  |  |  |
| 1965 | *He ratsastivat läpi luotisateen* | *Ride in the Whirlwind* |  |  |  |
| 1966 | *Hän ampui ensin* | *The Shooting* |  |  |  |
| 1967 | *Trippi* | *The Trip* |  |  |  |
| 1968 | *Head* | *Head* |  |  |  |
| 1971 | *Sähinää, se sanoi* | *Drive, He Said* |  |  |  |
| 1978 | *Mitäs täällä roikut Henry Moon?* | *Goin’ South* |  |  |  |
| 1990 | *Chinatown II* | *The Two Jakes* |  |  |  |
| 1992 | *Blue Champagne* | *Blue Champagne* |  |  |  |
|

Lähteet
-------

1. 1 2 3 4  Jack Nicholson *NNDB*. Soylent Communications. Viitattu 3.7.2012. (englanniksi)
2. 1 2 3 4 5 6 7 8 9 10 11 12  About Jack Nicholson *Yahoo! Movies*. Yahoo! Inc. Viitattu 3.7.2012. (englanniksi)
3. 1 2 3 4 5 6 7  Ankeny, Jason: Jack Nicholson: Biography *Allmovie*. Rovi Corp. Viitattu 3.7.2012. (englanniksi)
4. ↑  Oscar History: Facts, Figures, & Trivia *OscarWorld.Net*. Viitattu 3.7.2012. (englanniksi)
5. ↑  Julie Miller: Jack Nicholson–Retirement Clarification: The Actor Is Retiring from Hitting on Women, Not Acting  16.9.2013. Vanity Fair. Viitattu 19.2.2014.
6. ↑  Jack Nicholson: En pysty enää iskemään naisia iltasanomat.fi.  Arkistoitu 25.2.2014.  (suomeksi)
7. ↑  Jack Nicholson no longer 'irresistible' to women  31.1.2011. Lontoo:  The Independent. Viitattu 3.7.2012. (englanniksi)
8. ↑  Jack Nicholsonin salainen lapsi on isänsä suosikki – hamuaako Honey-tytär sairastelevan näyttelijän miljoonia? *iltasanomat.fi*.  28.8.2016. Viitattu 29.8.2016.
9. ↑  Jack Nicholson 78 vuotta *iltalehti.fi*. Viitattu 8.7.2016. fi-FI

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jack Nicholson**.
* Jack Nicholson Internet Movie Databasessa. (englanniksi)
* Jack Nicholson Elonetissä.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Kreikka
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* SNAC
* IdRef

 |

 |